b"\n_START_ARTICLE_\nNaqada\n_START_SECTION_\nSedentaritzaci\xc3\xb3\n_START_PARAGRAPH_\nEntre el 4000 i 3000 aC, la regi\xc3\xb3 del Nil atrau una important comunitat de ca\xc3\xa7adors i recol\xc2\xb7lectors, per les extremes condicions dels territoris del voltant, mentre que el riu oferia grans quantitats de recursos, afavorint la sedentaritzaci\xc3\xb3 al delta i a N\xc3\xbabia.\n_START_SECTION_\nDescobriments\n_START_PARAGRAPH_\nDurant el per\xc3\xadode, diversos descobriments van contribuir al desenvolupament de la societat civilitzada, com les eines de coure, les edificacions d'adobe, els tractaments de les pells d'animals, i la veneraci\xc3\xb3 dels d\xc3\xa9us.\n_START_SECTION_\nLa ciutat de Naqada\n_START_PARAGRAPH_\nEn egipci antic Naqada s'anomenava Nubt, i fou la primera ciutat-estat o confederaci\xc3\xb3 regional que va exercir l'hegemonia a l'inici del per\xc3\xadode Naqada II (estadis IIa i IIb), hegemonia que despr\xc3\xa9s va passar a Hierakonpolis (Naqada IIc i IId). Anomenada de vegades confederaci\xc3\xb3 del Nubt se suposa que va iniciar-se ja durant el per\xc3\xadode Naqada I com una ciutat estructurada com entitat pol\xc3\xadtica que per alguna ra\xc3\xb3, probablement econ\xc3\xb2mica, va esdevenir una important ciutat-estat i va sotmetre per via de la for\xc3\xa7a o de la persuasi\xc3\xb3 a algunes ciutats menors que al seu torn formaven entitats pol\xc3\xadtiques menys importants. La seva hegemonia cal situar-la no abans del 3500 aC i fins vers el 3300 aC._NEWLINE_Els grecs la van anomenar Ombos i m\xc3\xa9s tard els \xc3\xa0rabs Tukh. Cal no confondre aquesta ciutat amb la moderna Kom Ombo que fou la cl\xc3\xa0ssica Ombos i antigament es va dir Nubt (Ciutat de deu)._NEWLINE_A la ciutat hi ha les restes d'un temple dedicat a Seth constru\xc3\xaft probablement per Tuthmosis I, Tuthmosis III, Amenhotep II, i algun altra sobir\xc3\xa0 de l'\xc3\xa8poca. A la ciutat es va trobar el ceptre d'Amenhotep III, avui a un museu de Londres."